Amerikos Lietuvių Rymo Katalikių Moterų Sąjunga 


Jos Pradžia ir Pirmųjų 25 Metų Darbuotės Apžvalga 


Devynioliktą šimtmetį baigus ir įžengus į 20-tąjį, lietuvių emigrantų 
skaičius Amerikoje augo ir atvykę ateiviai būrėsi savose parapijose ir 
įsijungė į esančias draugijas. 

Laikui bėgant pradėta kreipti dėmesys ne vien tik į medžiaginius, 
bet ir į dvasinius reikalus, Moterims vyrų draugijose lyg ir nebuvo vie- 
tos. Tiesa, priklausė ir jos Susivienijimui, bet ten jos buvo tylinčiu nariu, 
Dvasiniu atžvilgiu mažai arba visai jokios naudos iš to neturėjo, nes 
vyrai nesugebėjo suprasti ir įvertinti jų ypatingų reikalų, gi pačiom, svetur 
kampininkaujant, nebuvo drąsos, ypač tais laikais, reikalauti kokių ten 
ypatingų teisių. 

Kylant lietuvių apšvietai ir tautiniam susipratimui, buvo neišven- 
giama, kad ir moterys pradėtų atbusti iš amžino snaudulio. Tačiau, tas 
jų atbudimas, pažinimas savo reikalų ir supratimas savo pareigų, neaugo 
taip sparčiai, kaip buvo galima tikėtis. Iš dalies buvo nesupratimas ir 
nesimpatingas mūsų brolių atsinešimas į moterų reikalus, į jų troškimą 
susipažinti su pasauliu, suprasti kodėl jų gyvenimo sąlygos yra tokios, o 
ne kitokios. Burti draugijas ir pavienes moteris krūvon, rišti jas į vieną 
organizaciją, tai buvo labai drąsi svajonė vienos - kitos toliau matančios 
moters. 


Antanina Jakaitytė Uršulė Jokubauskaitė-Daukantienė 


1913 metų pradžioje likimas suveda dvi idealistes, karštas moterų 
teisių gynėjas, Antaniną Jakaitytę ir Uršulę Jokubauskaitę, kurios daug 
svajojo ir kalbėjo moterų organizacijos klausimu. Prieta išvados, kad veltui 
bus pastangos mėginti iš jau gyvuojančių draugijų daryti Moterų Sąjungai 
kertinį akmenį. Jos puoselėja idėją pradėti naują organizaciją. Nelengvas 
tai buvo darbas. Susidurta su skepticizmu, pašaipa, pagaliau ir baime net 

J. G. Miliauskas 


iš vadų pusės, kad sufražistės „subuntavos“ moteris apleisti esančias vyrų 
draugijas, organizacijas, ir tuomet joms bus galas. 

Massachusettes valstybėje A. Jakaitytė ir U. Jokubauskaitė planavo 
moterims organizaciją. Tokios organizacijos reikalą suprato ir Pittsbur- 
giečiai A. Sutkaičiūtė ir J. G. Miliauskas. Trečiame Federacijos kongrese, 
ivykusiame 1913 m. birželio 25-26 d. Pittsburgh, Pa., A. Sutkaičiūtė tą 
klausimą iškėlė referate, kuriame nurodė tokios moterų sąjungos reikalą. 
Savo referatą ji baigė šiais žodžiais: „Dėl to kreipiuosi į L.R.K. Federaciją 
Amerikoj, kad padėtų moterims sutverti minėtą draugiją. Joms reikalinga 
finansinė ir moralinė pagelba. Federacija galėtų padėti organizuoti mote- 
ris įvairiose lietuvių apgyventose vietose, paskirdama pinigų agitacijos 
varymui. Žodžiu, kad paimtų savo globon visą organizacijos darbą tol, 
kol moterys pajėgs pačios tvarkytis. 

J. Miliauskas parėmė iškeltas referate mintis ir ragino visus, ypač 
dvasiškiją, sumanymą paremti. Nesunku buvo atstovams pripažinti mo- 
terų sąjungos reikalą, bet teikti finansinės paramos buvo sunkiau. Ilgai 
ginčytasi ir pagalios atmesta, Liko tik išrinkta komisija iš trijų asmenų 


Iš J. Miliausko laiškų matome, kad komisijos darbas nėjo lengvai, 
kad iš šalies būta ne tik šnairavimo, bet ir kliudymo. Komisija net nedrįso 
viešai pasireikšti spaudoje, nei viešai skelbti Moterų Sąjungos projekto, 
net ir konstitucijos nemėgino ruošti, svyruodama tarp dviejų nuomonių 
— pašalpinė ar idėjinė organizacija būtų moterims naudingesnė. Komi- 
sijos nuomonė gal kiek labiau linko prie grynai idėjinės, bet, po ilgesnio 
susirašinėjimo su U. Jokubauskaite, sutiko, kad, sujungus apšvietą su 
pašalpa, bus tvirtesnis organizacijos pagrindas. Todėl šiandien turime 
Apšvietos ir Pašalpos skyrius. 

1914 m. moterys susilaukė uolaus jų reikalų rėmėjo kun. F. Kemėšio, 
tuomet „Draugo“ ir „Pažangos“ redaktoriaus. Jis ne tik davė vietos savo 
redaguojamame laikraštyje, bet ir pats dažnai rašė ir įvairiuose susirin- 
kimuose aiškino moterų susibūrimo klausimą. Jo užuojauta, agitacija ir 


